Første weekend i februar var det igen i år - traditionen tro - standerhejsning rundt omkring i mange nordjyske fodboldklubben. På trods af at flere måske har tyvstartet med vintertræning, så markerer standerhejsningen, at en ny fodboldsæson står for døren. Og det er en spændende dag for klubberne, for det er også nu, man får et overblik over, hvor mange medlemmer, der har tænkt sig at træde ind på grøntsværen i den nye sæson. Sådan er det også i Nørresundby Forenede Boldklubber. - Det er altid spændende at se, hvor mange der kommer af både gamle spillere og nye ansigter, fortæller Thomas Bunch Jensen, der er formand i Nørresundby FB. Antallet af nordjyske fodboldspillere har været faldende de seneste år. Siden 2012 er medlemstallet gået fra 36.999 medlemmer til 32.970 medlemmer. Det svarer til et fald på 11 procent. - Der er jo ikke nogen tvivl om, at der konkurrence fra andre idrætsgrene. Måske specielt dem hvor man kan træne og dyrke sin idræt, når det passer en som for eksempel fitness og lignende, fortæller formand for DBU Jyllands Region 1, Kristian Nørgaard Thomsen. Den udvikling forsøger man nu at vende. For at holde medlemstallene på et stabilt niveau, har man derfor forsøgt sig med en ny turneringsstruktur. - Rækkerne kan blive mere spændende hele året, så vi undgår udtrækninger og dermed også spillere i overskud. Når først spillerne er ude, så er det endnu sværere at få ind igen, fortæller Kristian Nørgaard Thomsen. I Nørresundby FB har man måske allerede knækket koden. Her har man fået flere medlemmer det seneste år. Blandt andet 16 nye ansigter til årets første træning. - Der er så mange tilbud nu om dage til både unge og voksne, så når spillerne ednelig kommer, så skal de have noget ud af det. Så nogle kvalificerede trænere og så lyt til, hvad medlemmerne vil, så tror jeg, man kommer rigtig langt, fortæller Thomas Bunch Jensen.
Lørdag var det store standerhejsningsdag i de nordjyske fodboldklubber. En dag, der er forbundet med en vis spænding. For hvor mange kommer der så til årets første træning?